אוסטריה

הרֶפּוּבְּלִיקַה של אוֹסְטְרִיָה (בגרמנית: Republik Österreich, [repuˈbliːk ˈøːstɐraɪç], קרי: "רֶפּוּבְּלִיק אֶסטרייך") היא ארץ ומדינה ללא מוצא לים במרכז אירופה, במבנה של רפובליקה פדרלית המורכבת מתשע מדינות, וחברה באיחוד האירופי. אוסטריה גובלת בליכטנשטיין ובשווייץ במערב, באיטליה ובסלובניה בדרום, בהונגריה ובסלובקיה במזרח ובגרמניה ובצ'כיה בצפון. רוב האוסטרים שייכים לקבוצה האתנית האוסטרית, שהיא ממוצא גרמני. אוכלוסיית המדינה מונה כ-9.1 מיליון תושבים, אך שיעור הילודה הנמוך (כ-1.4 ילדים לאישה) מוביל להזדקנות האוכלוסייה. בעשורים האחרונים מתחולל במדינה גיוון אתני, כאשר רבע מהתושבים הם ממוצא זר (מהגרים או בני מהגרים).מבחינה דתית, הנצרות הקתולית שהייתה דומיננטית בעבר (כ-90% בשנות ה-50) איבדה בשנת 2024 את מעמדה כדת הרוב, ושיעור המאמינים ירד לכ-49.6%. מגמה זו נובעת מחילון מואץ ועזיבת הכנסייה בקרב האוכלוסייה הוותיקה, תהליך שהוביל לגידול בשיעור חסרי הדת (כ-22%). במקביל, גלי ההגירה תורמים לצמיחתן של דתות אחרות, ובייחוד האסלאם (8.3%) והנצרות האורתודוקסית (5%). אטימולוגיה קרל הגדול ייסד בשנת 800 לספירה את רוזנות הספר המזרחי- ״אוסטמארק״. השם Österreich (אסטרייך) בגרמנית מקורו בשם Ostarrichi (אוסטריכי) בגרמנית עתיקה. Ostar/Öster פירושו מזרח ו-richi/reich פירושו ממלכה, שלטון, כלומר "ממלכת המזרח". היסטוריה ערך מורחב – היסטוריה של אוסטריה בשנת 800 הקים קרל הגדול את רוזנות הסְפָר המזרחי- ״אוסטמארק״. בהמשך פלשו לשטחיה ההונגרים, והובסו בידי הקיסר אוטו הראשון במאה ה-10. במאה ה-13 הוחלף שלטונו של בית באבנברג בבית הבסבורג, והוא שלט בה עד סוף מלחמת העולם הראשונה. מלכי בית זה צירפו לשטחם את טריאסטה ואיחדו את המדינה כדי לאפשר למדינה גישה אל הים התיכון. במאה ה-16 ובמאה ה-17 נלחמה אוסטריה באימפריה העות'מאנית, שהשתלטה על חלקים גדולים משכנתה הונגריה. ב-1529 הדפו האוסטרים מצור עות'מאני על בירתם וינה. במאה ה-17 השתתפה אוסטריה במלחמת 30 השנה, נלחמה ברפורמציה ושימרה את הדת הקתולית. ב-1683 הצליחה להדוף סופית את האימפריה העות'מאנית, לאחר שזו הגיעה עד שערי הבירה וינה בקרב וינה. ב-1699 נחתם הסכם קרלוביץ, שבמסגרתו נאלצו העות'מאנים לוותר ויתורים טריטוריאליים נרחבים – רובה של הונגריה, טרנסילבניה וסלובניה נמסרו לאוסטריה. אוסטריה הגדילה את שטחיה ואת כוחותיה וכבשה אף את שלזיה ובוהמיה. במאה ה-18 הצטרפה אוסטריה לפרוסיה ולאימפריה הרוסית ב"ברית שלושת הנשרים השחורים" נגד האיחוד הפולני-ליטאי. ב-1772 החלה חלוקת פולין ואוסטריה קיבלה את גליציה. מריה תרזה ובנה יוזף השני הנהיגו משטר אבסולוטי נאור שבו שמו דגש על סובלנות, חינוך, צבא וכלכלה. אוסטריה השתתפה במלחמות הנפוליאונית נגד צרפת. בדצמבר 1805 נחלה מפלה בקרב אוסטרליץ. בעקבות זאת ובשל מהלכים אחרים של נפוליאון ביטל הקיסר פרנץ השני ב-1806 את מעמדו כשליט האימפריה הרומית הקדושה והכריז על עצמו שליט קיסרות אוסטריה. לאחר תבוסת נפוליאון אירחה את קונגרס וינה שנועד להשיב את הסדר הטריטוריאלי והפוליטי באירופה שלאחר מלחמות נפוליאון. בראש הקונגרס עמד קנצלר אוסטריה הנסיך מטרניך השמרן, שמטרתו הייתה רסטורציה, כלומר החזרת המצב באירופה למה שהיה לפני המהפכה הצרפתית. מטרניך היה האישיות המרכזית בממלכה עד 1848. לאחר דיכוי מהפכת 1848 עלה על הכס הקיסר פרנץ יוזף הראשון, ובימיו הוקמה "האימפריה האוסטרו-הונגרית" כאיחוד של קיסרות אוסטריה וממלכת הונגריה. האימפריה האוסטרו-הונגרית חדלה להתקיים בתום מלחמת העולם הראשונה, ובנובמבר 1918 הוכרזה רפובליקת אוסטריה הגרמנית, שטענה לשלטון באזורים דוברי הגרמנית של האימפריה הכוללים נוסף על אוסטריה של ימינו אזורים בטירול האיטלקית, סלובניה וצ'כיה. הרפובליקה שאפה לאיחוד עם גרמניה, אולם בעקבות חוזה סן ז'רמן ב-1919 חזרה להיקרא אוסטריה והייתה למדינה עצמית ששטחה צומצם. בשנת 1920 הייתה אוסטריה לרפובליקה דמוקרטית. היא סבלה מצוקה כלכלית ומאבקים חברתיים, ובעקבותיהם פיזר הקנצלר אנגלברט דולפוס ב-1933 את הפרלמנט, שינה את סמליה ושמה של המדינה והפך לדיקטטור של אוסטריה הפדרלית. בשנת 1934 רצחו את דולפוס קושרים נאצים. אנשי המפלגה הנאצית באוסטריה ואחרים תמכו באיחוד עם גרמניה הנאצית, ואילו הקומוניסטים והסוציאליסטים התנגדו. משאל עם בעניין זה שעמד להתקיים ב-1938 בוטל, ואז סיפח אדולף היטלר, דיקטטור גרמניה הנאצית (שהיה יליד אוסטריה בעצמו), את אוסטריה במהלך שנודע כאנשלוס. לימים התחולל ויכוח אם יש לראות במהלך זה איחוד של אוסטריה וגרמניה או הפיכתה של אוסטריה למדינה הכבושה הראשונה. לאורך כל שנות מלחמת העולם השנייה הייתה אוסטריה חלק אינטגרלי מגרמניה, ומתוכה יצאו חלק נכבד ממנהיגי המשטר הנאצי וממבצעי השמדת היהודים. בתום המלחמה – לאחר תבוסת גרמניה – חולקה אוסטריה לארבעה אזורים שעליהם שלטו ברית המועצות, אנגליה, צרפת, וארצות הברית. בשנת 1955 פינו הכוחות הזרים את אדמתה לאחר שהשלטון הבטיח להישאר נייטרלי בנושא השטחים האירופיים. הנייטרליות נמשכה לאורך שנות המלחמה הקרה. בשנת 1995 הצטרפה אוסטריה לאיחוד האירופי, ובשנת 1999 היא הצטרפה לגוש האירו. פוליטיקה וממשל ערך מורחב – פוליטיקה של אוסטריה צורת השלטון במדינה היא רפובליקה פדרלית דמוקרטית, שבה הנשיא (שתפקידו סמלי) נבחר בבחירות ישירות ואינו רשאי לכהן יותר משתי תקופות של שש שנים כל אחת. בפרלמנט יש שני בתים: המועצה הלאומית והמועצה הפדרלית. ראש הרשות המבצעת הוא ראש הממשלה (הקנצלר), והוא מתמנה בידי הנשיא מתוך המפלגה הגדולה ביותר שמנצחת בבחירות. שתי המפלגות הגדולות הן מפלגת העם האוסטרית והמפלגה הסוציאל-דמוקרטית האוסטרית. מאז ינואר 2020 שימשה באוסטריה ממשלה בראשות הקנצלר סבסטיאן קורץ שהורכבה מקואליציה של מפלגת העם הימנית ומפלגת הירוקים. באוקטובר 2021 התפטר קורץ מתפקידו עקב האשמות בשחיתות, והעביר את תפקיד הקנצלר אל אלכסנדר שלנברג. ב-2 בדצמבר 2021 הודיע קורץ כי יתפטר מכל תפקידיו ויפרוש מן החיים הפוליטיים. זמן קצר לאחר מכן הודיע ממלא מקום הקנצלר שלנברג כי יתפטר מתפקידו לטובת מנהיג ה-ÖVP החדש לאחר שייבחר אחד. ב-3 בדצמבר נבחר נהאמר פה אחד למנהיג מפלגת העם בוועדת המפלגה הפדרלית, ומתוקף זאת הוצע לתפקיד הקנצלר. הנשיא אלכסנדר ואן דר בלן השביע אותו לקנצלר ב-6 בדצמבר. חלוקה פדרלית ערך מורחב – מדינות אוסטריה על פי החוקה של המדינה, אוסטריה היא רפובליקה פדרלית. להלן רשימת המדינות הפדרליות המרכיבות אותה: יחסי חוץ יחסים עם ישראל ערך מורחב – יחסי אוסטריה–ישראל מערכת היחסים בין ישראל לאוסטריה התאפיינה לאורך השנים במתח מובנה בין אינטרסים מדיניים משותפים לבין משקעי העבר מהשואה. בראשית הדרך, אוסטריה שימשה צומת גאופוליטי קריטי עבור יהודי ברית המועצות בדרכם לישראל, ושיתוף הפעולה הביטחוני והמדיני בין המדינות היה הדוק. בפורומים בינלאומיים, אוסטריה נתפסה לעיתים קרובות כקול מאוזן ואף תומך בעמדות הישראליות בתוך האיחוד האירופי. עם זאת, במשך עשורים נשענה אוסטריה על "הצהרת מוסקבה" שקבעה כי אוסטריה הייתה המדינה הראשונה שנכבשה על ידי הנאצים. זה אפשר לאוסטרים להציג את עצמם כקורבנות, להתנער מאחריות פוליטית ומוסרית, אך גם מנע מהם את תהליך הדה-נאציפיקציה העמוק, כפי שעברה גרמניה. מצב זה השליך על היחסים בין המדינות, אשר ספגו זעזועים קשים סביב סוגיית הזיכרון ההיסטורי והתחזקות גורמי ימין קיצוני. המשבר הבולט הראשון היה בחירתו של קורט ולדהיים לנשיאות בשנת 1986, לאחר שנחשף עברו הצבאי בשירות גרמניה הנאצית. אירוע זה הוביל להורדת דרג היחסים הדיפלומטיים מצד ישראל. אולם נקודת המפנה הרשמית הייתה ב-1991, כאשר הקנצלר פרנץ ורניצקי הודה לראשונה מעל בימת הפרלמנט, כי אוסטרים רבים תמכו בנאצים וביצעו פשעים, ובכך ניפץ את מיתוס הקורבן . משבר נוסף פרץ בשנת 2000, כאשר מפלגת החירות בראשות ירג היידר הצטרפה לקואליציה, צעד שנתפס בישראל כמתן לגיטימציה לכוחות בעלי אידאולוגיה אנטישמית וגזענית. אולם חל שינוי לטובה ביחסים, כאשר ממשלות אוסטריה הכירו באופן רשמי באחריותה של המדינה לפשעי השואה. כלכלה ערך מורחב – כלכלת אוסטריה נכון לשנת 2010 אוסטריה דורגה במקום ה-11 בעולם בדירוג תמ"ג לנפש, והוא עומד על 41,805 דולר לשנה. התעשייה תופסת מקום מרכזי בכלכלה האוסטרית. המוצרים העיקריים בתעשיית המדינה הם טקסטיל, כימיקלים, מתכות, מוצרים בתחום האלקטרוניקה, מוצרי ברזל ופלדה, דשן, מכונות, מוצרי עץ שונים, נייר, מלט וסוכר. התיירות ויצוא העץ הם מקור חשוב למטבע הזר. החקלאות באוסטריה מספקת את צורכי האוכלוסייה ותורמת תרומה קטנה לכלכלת המדינה. באוסטריה הגידולים העיקריים הם תפוחי אדמה, גפנים, סלק, בקר, דגנים וחזירים. במדינה נחצבים אוצרות טבע שונים: ברזל, כסף, אבץ, גז, גבס, אלומיניום, מלח נפט, עץ, מגנזיום, עופרת, פחם, ליגניט, נחושת. כמו כן יש שימוש באנרגיית מים. הרי האלפים, האדריכלות וואוצרות האומנות של אוסטריה מושכים תיירים רבים; למדינה מגיעים כ-20 מיליון תיירים בשנה. גאוגרפיה ערך מורחב – גאוגרפיה של אוסטריה מבחינה גאוגרפית אוסטריה נמצאת במרכז יבשת אירופה, וגובלת בצפון בצ'כיה וגרמניה, במזרח בסלובקיה ובהונגריה, בדרום בסלובניה ובאיטליה, ובמערב בשווייץ ובליכטנשטיין. אורכה של אוסטריה ממערב למזרח הוא 560 קילומטרים. רוב שטחה של אוסטריה הררי, וכ-32% משטחה נמצא בגובה הנמוך מ-500 מטרים מעל פני הים. רכס הרי האלפים מתנשא במערב ובמרכז המדינה ותופס כ-62% משטחה. ההר הגבוה ביותר במדינה הוא הגרוסגלוקנר שמגיע לגובה 3,797 מטר מעל פני הים ונמצא ברכס הוהה טאוארן. במזרח משתרעים מישורים פוריים שנהר הדנובה מנקז אותם. אוסטריה היא מדינה ללא מוצא לים. דמוגרפיה ערך מורחב – דמוגרפיה של אוסטריה האוכלוסייה במדינה עולה על 9 מיליון איש. תוחלת החיים במדינה היא 82.27 שנים בממוצע (79.64 לגברים ו-85.04 לנשים) ושיעור הפריון הוא 1.51 צאצאים לאישה. צפיפות האוכלוסייה באוסטריה עומדת על 107.0 תושבים לקמ"ר. מתוך כלל האוכלוסייה כ-64% חיים בשטחים עירוניים. רובם של התושבים הם אוסטרים דוברי גרמנית אך קיימים גם מיעוטים סלובנים, קרואטים, הונגרים, צ'כים ואחרים. כ-12% מתושבי אוסטריה הם בעלי אזרחות זרה. רוב האזרחים הזרים באוסטריה מתגוררים בווינה. אך אוכלוסייה לא גרמנית באוסטריה נמצאת בכל רחבי המדינה. דתות לפי נתונים משנת 2021, מבחינה דתית כ-68.2% מהאוכלוסייה באוסטריה הם נוצרים, 22.4% מצהירים שהם חסרי דת. מיעוטים נוספים הם בודהיסטים, יהודים, הינדואיסטים ונאו-פגנים. נצרות באוסטריה רוב הנוצרים באוסטריה הם נוצרים קתולים ומיעוטם נוצרים אורתודוקסים או נוצרים פרוטסטנטים. אסלאם באוסטריה אסלאם היא הדת השנייה בגודלה במדינה: 8.3% מאמינים מכלל האוכלוסייה, רוב המוסלמים הם ממשפחות של פועלים מטורקיה שהגיעו לאוסטריה למן שנות השבעים (של המאה העשרים). יש גם אוכלוסייה גדולה של מוסלמים בוסנים. במדינה המערבית ביותר באוסטריה, פורארלברג, מצוי המיעוט המוסלמי הגדול ביותר: 8.36% מהאוכלוסייה, ובווינה מצוי המיעוט השני בגודלו: 7.82% מהאוכלוסייה. לאחר מכן באות המדינות האמצעיות, מדינת זלצבורג, אוסטריה עילית, אוסטריה תחתית וטירול, ולאחר מכן שטיריה, קרינתיה ובורגנלנד. יהדות אוסטריה ערך מורחב – יהדות אוסטריה לפי האגדה[דרוש מקור] הייתה ממלכה יהודית באוסטריה שכונתה בשם יודאיספטן בשטח אוסטריה של היום עוד לפני שהאזור תועד תיעוד היסטורי. יש להניח שהיהודים הגיעו לחבל ארץ זה עם הרומאים אולם העדות הקדומה ביותר ליהודים היא מהמאה ה-10. בימי הביניים הם ישבו בעיקר בעיר הבירה וינה וסביבותיה. יש עדות שכבר בשנת 1204 היה שם בית כנסת. במאה ה-13 הייתה אוסטריה מרכז תורני חשוב לגרמניה ולארצות הסלאביות. באמצע המאה העניקו הדוכסים שמשלו באזור זכויות יתר ליהודים. על אף שהכנסייה עודדה אנטישמיות, הקהילה היהודית שגשגה, ובהתאם לכך גם האנטישמיות כלפיה ופרעות נערכו בה. היהודים הואשמו בחילול לחם קדוש ומצבם הידרדר עד שבשנת 1420 הועלו למוקד 210 מהאוכלוסייה היהודית והשאר גורשו. באותה תקופה נקראה אוסטריה בפי היהודים "ארץ הדמים". לאחר זמן רב החלה הקהילה היהודית להתחדש באוסטריה ושוב החלה לפרוח. בתקופת הקונטר-רפורמציה סבלו היהודים מגזרות שונות, ובמאה ה-18 נחקקו חוקים שהגבילו את מספרם במדינה; אחד החוקים הוא שרק לבן הבכור מותר לשאת אישה. בשנים 1781–1782 התפרסם כתב הסובלנות שהבטיח זכויות רבות ליהודים בקיסרות ברוח ההשכלה. בשנת 1803 חיו באוסטריה 332 משפחות יהודיות, וכ-87,000 ברחבי האימפריה. בשנת 1848 מונה לקיסר פרנץ יוזף שנחשב אהוד מאוד על היהודים. בסוף המאה ה-19 ובתחילת המאה ה-20 הייתה תקופה של פריחה תרבותית ליהודי המדינה. מעמד בינוני חדש ומשכיל, בעיקר בעיר הבירה וינה, תרם תרומה חשובה לחיי הספרות, התיאטרון והמדע. בחשובים שבהם: הפסיכואנליטקאי זיגמונד פרויד והסופר ארתור שניצלר. בערב האנשלוס היו באוסטריה 200,000 יהודים, כ-70,000 מהם נספו בשואת יהודי אוסטריה. ב-2018 היו באוסטריה 9,000 יהודים, רובם בבירה וינה. ערים וינה, בירת המדינה, היא עיר ראשה קלאסית: כחמישית מאוכלוסיית אוסטריה מתגוררת בה, נכון ל-2024. העיר הבאה אחריה בגודל, גראץ, קטנה מווינה פי 6.6 וינה היא המרכז הפוליטי, התרבותי והכלכלי הבלתי-מעורער של אוסטריה. תרבות וחינוך לאוסטריה תרבות עשירה ומגוונת. בארץ תשע מכללות לאמנות ואוניברסיטאות אחדות. במהלך המאה ה-18 והמאה ה-19 ידעה אוסטריה התחדשות אומנותית ותרבותית, ועם האישים שפעלו בווינה נמנו פרויד ויונג, שילה וקלימט, הרצל ובובר. רבים מן המלחינים הגדולים של המוזיקה הקלאסית כמו שטראוס, מוצרט, ברהמס, היידן, בטהובן, שוברט, ברוקנר ומאהלר פעלו בה בזמן זה, ועדיין תוססת באוסטריה המסורת המוזיקלית בימינו. אוסטריה משתתפת בקביעות בתחרות האירוויזיון ורשמה שלוש זכיות לאורך תולדותיה: אודו יורגנס בשנת 1966,קונצ'יטה וורסט בשנת 2014 וג'יי-ג'יי בשנת 2025. לאוסטריה מסורת ארכיטקטונית עשירה, הבולטת בייחוד בערים כווינה וזלצבורג. המטבח האוסטרי הושפע מהבישול הצ'כי, ההונגרי והגרמני וקיבל את דמותו העכשווית בימי האימפריה האוסטרו-הונגרית. בחבלי הארץ השונים של אוסטריה סגנונות בישול מקומיים שונים כולל בישול בירה מקומית כדוגמת אדלווייס. לקריאה נוספת האנציקלופדיה העברית, כרך א', תשי"א, החל מעמוד 958 קישורים חיצוניים אתר האינטרנט הרשמי של אוסטריה (בגרמנית) אתר האינטרנט הרשמי של אוסטריה (באנגלית) אוסטריה, תקציר ונתונים סטטיסטיים באתר ספר העובדות על מדינות העולם של ה-CIA (באנגלית) מידע על אוסטריה בקטלוג הספרייה הלאומית מידע פוליטי-חברתי על אוסטריה, באתר המכון הישראלי לדמוקרטיה כתבות על יעדי טיול באוסטריה, באתר GoTravel אוסטריה, באתר ספריית הקונגרס (באנגלית) משה גלעד, אוסטריה: המלצות, מסלולים, אטרקציות וכל המידע למטייל, באתר הארץ, 10 ביוני 2019 אוסטריה, באתר אנציקלופדיה בריטניקה (באנגלית) אוסטריה, דף שער בספרייה הלאומית הערות שוליים